Diari Oficial de la Generalitat Valenciana


Sumari del DOGV 6198, del 03-02-2010 (2010/846)

RESOLUCIÓ de 27 de gener de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni entre l'Administració General de l'Estat i la Generalitat per al finançament d'infraestructures del transport metropolità de Valencia per a l'exercici 2009.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6198

Data del DOGV
:   03-02-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/846


Data del document
:   27-01-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Economia, Hisenda i Ocupació
    * cooperació administrativa
    * administració central

RESOLUCIÓ de 27 de gener de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni entre l'Administració General de l'Estat i la Generalitat per al finançament d'infraestructures del transport metropolità de Valencia per a l'exercici 2009.  
 [2010/846]  
La Administración General del Estado i la Generalitat han subscrit, després de la tramitació prèvia reglamentària, el 21 de desembre de 2009, el conveni per al finançament d'infraestructures del transport metropolità de Valencia per a l'exercici 2009.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0109/2010, i que figura com a annex d'esta resolució.  
València, 27 de gener de 2010.- El director general del Secretariat del Consell: Ángel Mompó Romero.  
Conveni entre l'Administració General de l'Estat i la Generalitat per al finançament d'infraestructures del transport metropolità de València per a l'exercici 2009  
Madrid, 21 de desembre de 2009.  
Intervenen  
Per part de l'Administració General de l'Estat, José Blanco López, ministre de Foment, i Juana María Lázaro Ruiz, sotssecretària del Ministeri d'Economia i Hisenda, fent ús de les competències que els atorga l'article 13 de la Llei 6/1997, de 14 d'abril, d'Organització i Funcionament de l'administració General de l'Estat. Juana María Lázaro Ruiz, sotssecretària del Ministeri d'Economia i Hisenda, actua en virtut del que disposa l'Ordre EHA/3057/2004, de 21 de setembre, per la qual es deleguen competències a favor de diversos òrgans del Ministeri d'Economia i Hisenda.  
Per part de la Generalitat, Gerardo Camps Devesa, conseller d'Economia, Hisenda i Ocupació i vicepresident segon del Consell i Mario Flores Lanuza, conseller d'Infraestructures i Transport, que actua d'acord amb les atribucions que els conferix l'article 17.f) de la Llei 5/1983, de 30 de desembre, de Govern Valencià, en compliment del que establix l'Acord del Consell de 4 de desembre de 2009.  
Ambdues parts es reconeixen la capacitat jurídica suficient per a la subscripció del present conveni i actuen en exercici de les competències que es deriven per a cada una d'estes del que establix l'article 149.1.13a de la Constitució en matèria de planificació i coordinació econòmica general, i l'article 49.1.15a de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, segons la redacció donada per la Llei Orgànica 1/2006, de 10 d'abril, de Reforma de l'esmentat Estatut d'Autonomia.  
Els intervinents per part de l'administració General de l'Estat actuen d'acord amb les atribucions que els conferix l'article 13 de la Llei 6/1997, de 14 d'abril, d'Organització i Funcionament de l'administració General de l'Estat, l'article 4 de la Llei 50/1997, de 27 de novembre, del Govern; el Reial Decret 438/2008, de 14 d'abril, pel qual s'aprova l'estructura orgànica bàsica dels departaments ministerials; els reials decrets 1476/2004, de 18 de juny, i 1127/2008, de 4 de juliol, pels quals es desenvolupa l'estructura orgànica bàsica dels ministeris de Foment i d'Economia i Hisenda, respectivament.  
Manifesten  
El conveni 2003-2006 firmat entre la Generalitat i l'administració General de l'Estat (AGE) preveia una sèrie d'actuacions en la xarxa ferroviària de València, de titularitat de la Generalitat, per un import total de 181.400 milers d'euros.  
El desenvolupament d'este va comportar que la xifra de pagaments efectuats a càrrec dels pressupostos de la Generalitat en el període de vigència del conveni arribaren a la xifra de 127.355,75 milers d'euros, per la qual cosa els lliuraments a càrrec de l'AGE van ser inferiors als inicialment previstos en el conveni assenyalat.  
A més, l'execució de les actuacions establides en el conveni va experimentar incidències que van implicar que l'import total final d'estes supere els 181.400 milers d'euros previstos inicialment.  
Al desembre de 2007 es va formalitzar un nou conveni referit exclusivament a l'exercici 2007 en virtut del qual, amb l'acreditació prèvia de pagaments corresponents a actuacions arreplegades en el Conveni 2003-2006 per import de 47.213,17 milers d'euros a càrrec dels pressupost de la Generalitat de 2007 - si bé el conveni firmat només preveia l'acreditació de pagaments per import de 45.349,50 milers d'euros - es va destinar la dotació de 15.116,50 milers d'euros continguda en els pressupostos generals de l'Estat per a l'any 2007 (aplicació 99.65.007J.480) a cobrir part de l'aportació de l'administració General de l'Estat no satisfeta del Conveni 2003-2006.  
De la mateixa manera, al desembre de 2008, es va formalitzar un altre nou conveni, en este cas referit a l'exercici 2008 exclusivament, i també relatiu a actuacions arreplegades en el Conveni 2003-2006 que no havien sigut pagades en la seua totalitat. En virtut d'este últim conveni amb l'acreditació prèvia de pagaments per import de 36.828,59 milers d'euros a càrrec dels pressupostos de la Generalitat de 2008, es va aprovar el pagament a la Generalitat Valenciana de la quantitat de 12.276, 19 milers d'euros en concepte d'aportació per part de l'administració General de l'Estat a càrrec de la dotació continguda en els pressupostos generals de l'Estat per a l'exercici 2008 (aplicació 67.03.832E.719).  
Atés que els pressupostos generals de l'Estat per a l'any 2009 contenen una dotació pressupostària per import de 15.419,00 milers d'euros en l'aplicació pressupostària 22.70.023R.493 " A la Generalitat Valenciana per al finançament d'Infraestructures del Ferrocarril Metropolità de València, segons conveni subscrit amb l'Estat", i ja que la Generalitat preveu l'acreditació de pagaments a càrrec dels seus pressupostos per a l'any 2009 per import de 48.882,52 milers d'euros, en part corresponents a actuacions arreplegades en el Conveni 2003-2006 i en part corresponents a noves actuacions en infraestructures del Ferrocarril Metropolità de València que s'integren en el mateix programa d'ampliació modernització de la xarxa, la referida dotació pressupostària és susceptible de destinar-se a cobrir els pagaments esmentats en la proporció d'un terç establida en els convenis anteriors.  
Per consegüent, a fi d'establir un instrument comú de cooperació entre la Generalitat i l'administració General de l'Estat (AGE), amb relació a les inversions en infraestructures ferroviàries en la xarxa de transport metropolità de València i a fi d'estipular el règim d'aportacions financeres d'ambdós administracions, acorden les següents:  
Clàusules  
Clàusula 1. Objecte, naturalesa i període de vigència del conveni  
Este conveni establix les aportacions pressupostàries per a l'exercici 2009 de les administracions firmants a fi de finançar i completar la cobertura pressupostària de determinades actuacions en infraestructures del transport metropolità de València, l'execució i cofinançament de les quals ja es preveia en el marc del Conveni de col·laboració corresponent al període 2003-2006, ampliat per mitjà de nous convenis als exercicis 2007 i 2008 i d'altres actuacions que ara s'inicien integrades en el mateix programa d'ampliació i modernització de les infraestructures ferroviàries en la xarxa de transport metropolità de València.   
Este conveni que té naturalesa administrativa es regix pel que disposa la Llei 38/2003, de 17 de novembre, General de Subvencions, i el seu Reglament aprovat pel Reial Decret 887/2006, de 21 de juliol, i queda exclòs de la legislació de contractes en virtut del que disposa l'article 4.1.c) de la Llei 30/2007, de 30 d'octubre, de Contractes del Sector Públic. Dels litigis que es puguen presentar en la seua interpretació i l'execució coneixerà la jurisdicció contenciosa administrativa.  
El Conveni estarà vigent des de l'1 de gener fins al 31 de desembre de 2009.  
Clàusula 2. Actuacions cofinançables i marc pressupostari associat  
Als efectes del present conveni es consideren cofinançables els projectes d'inversió que es detallen en l'annex, i dels que puguen acreditar-se certificats abonats a càrrec dels pressupostos de la Generalitat durant l'exercici 2009.  
Per a les inversions assenyalades en l'annex, l'AGE aportarà la tercera part del seu cost, amb el límit màxim de la consignació pressupostària de 2009 que ascendix a 15.419,00 milers d'euros, i la Generalitat les dos terceres parts restants.  
Clàusula 3. Forma de pagament i liquidació de les aportacions de l'AGE  
El lliurament de l'anualitat corresponent a l'Administració General de l'Estat s'efectuarà a càrrec de l'aplicació pressupostària 78.47.807C.026 «A la Generalitat Valenciana per al finançament d'infraestructures del Ferrocarril Metropolità de València, segons el conveni subscrit amb l'Estat» dels pressupostos generals de l'Estat per a l'exercici 2009, aprovats per Llei 2/2008, de 23 de desembre.  
L'aportació de l'AGE es produirà en funció exclusivament de certificats pagats a càrrec dels pressupostos de la Generalitat durant l'exercici 2009.  
A estos efectes, la Generalitat remetrà l'acreditació sobre el volum de certificats pagats a càrrec dels seus pressupostos, referida a una data el més pròxima possible a la de realització de la Comissió de Seguiment.  
A l'efecte que puga abonar-se la quantitat resultant de la liquidació, el president de la Comissió de Seguiment prevista en la clàusula 5 sol·licitarà a la Direcció General de Coordinació Financera amb les comunitats autònomes i amb les entitats locals la tramitació de l'oportú expedient de despesa conduent al pagament de la quantitat resultant de la liquidació efectuada.  
Clàusula 4. Compatibilitat amb altres subvencions  
L'atorgament de la subvenció per part de l'AGE és compatible amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
Clàusula 5. Comissió de seguiment  
5.1. Constitució i composició  
Per al seguiment i desenvolupament del present conveni, i després de la firma, es constituirà una Comissió de Seguiment formada de forma paritària per huit vocals, quatre en representació de l'administració General de l'Estat i quatre en representació de la Generalitat.  
Per part de l'administració General de l'Estat estaran representades les institucions següents: Ministeri d'Economia i Hisenda, Ministeri de Foment i Delegació del Govern a la Comunitat Valenciana.  
Els vocals dels ministeris d'Economia i Hisenda i de Foment seran nomenats pel titular de cada un dels següents centres directius al qual representaran:  
- Direcció General de Planificació.  
- Direcció General de Coordinació Financera amb les comunitats autònomes i amb les entitats locals.  
- Direcció General de Pressupostos.  
Els vocals de la Generalitat seran nomenats d'acord amb el que establix la normativa interna.  
La presidència correspondrà al Ministeri de Foment i la secretaria de la Comissió de Seguiment l'exercirà un funcionari de la Direcció General de Planificació del Ministeri de Foment, que tindrà veu però no vot.  
Així mateix, podran assistir-hi, amb veu però sense vot, els representants que les administracions respectives consideren convenient.  
5.2. Funcions  
Les funcions de la comissió seran:  
- Realitzar la liquidació d'acord amb els criteris fixats en este conveni i, si és el cas, als d'interpretació aprovats, i remetre-la a la Direcció General de Coordinació Financera amb les comunitats autònomes i amb les entitats locals per conducte del president de la Comissió.  
- Controlar sobre la base de la informació sol·licitada a la Generalitat l'execució d'este conveni, per a la qual cosa es facilitarà als membres de la Comissió qualsevol informació que s'estime necessària, i supervisar el compliment dels compromisos assumits per cada una de les parts firmants.  
- Resoldre els problemes d'interpretació i compliment que puguen plantejar-se respecte al present conveni.  
- Aquelles altres que es deriven d'este conveni o que les parts firmants li conferisquen.  
5.3. Convocatòria i periodicitat de les reunions  
La Comissió de Seguiment es reunirà quan la convoque el seu president, bé per iniciativa pròpia, bé a petició de la meitat dels vocals, i és obligatori realitzar una sessió ordinària, almenys, una vegada a l'any.  
Les reunions es convocaran almenys amb dos dies d'antelació i s'haurà d'adjuntar a la citació l'orde del dia.  
En el cas que un vocal no poguera assistir a la reunió designarà un substitut perquè el represente o delegarà el seu vot en un altre membre de la Comissió. Esta designació o delegació serà comunicada al secretari de la Comissió per qualsevol mitjà que deixe constància de la recepció.  
5.4. Adopció d'acords  
Els acords de la Comissió de Seguiment s'adoptaran per consens dels membres presents i perquè siguen vàlids serà necessari que concórreguen més de la meitat dels seus membres amb dret de vot.  
Clàusula 6. Liquidació en cas de resolució del conveni  
En cas de resolució del present conveni la seua liquidació es produirà atenent els pagaments efectuats per la Generalitat a càrrec dels seus pressupostos fins a la data de resolució.  
Clàusula 7. Control financer  
La Comissió de Seguiment, l'administració General de l'Estat i la Generalitat facilitaran tota la informació necessària perquè la Intervenció General de l'administració de l'Estat (IGAE) puga efectuar, si ho considera oportú, l'adequat exercici de les funcions de control.  
Clàusula 8. Publicitat  
La contribució financera de l'administració General de l'Estat haurà de quedar reflectida en els cartells divulgatius de les obres en la forma que acorde la Comissió de Seguiment.  
Clàusula 9. Causes de resolución  
Seran causes de resolució del present conveni el mutu acord de les administracions intervinents, l'incompliment d'algunes de les clàusules, i en este cas és preceptiva la denúncia; així com qualsevol altra causa prevista en la legislació vigent. En cas de denúncia, el conveni seguirà vigent fins a l'acabament de l'any natural en què es produïsca esta.  
En prova de conformitat, firmen el present conveni   
Madrid, 21 de desembre de 2009  
El ministre de Foment  
José Blanco López  
El conseller d'Infraestructures i Transport  
Mario Flores Lanuza  
Conseller d'Economia, Hisenda i Ocupació i vicepresident segon del Consell  
Gerardo Camps Devesa  
La sotssecretària del Ministeri d'Economia i Hisenda  
(pd Ordre EHA/3057/2004, de 21 de setembre)  
Juana María Lázaro Ruiz  
Annex  
Projectes d'inversió inclosos en el present Conveni. Previsió de pagaments que cal efectuar entre l'1 de gener i el 31 de desembre de 2009.  
